AIŠKINAMASIS RAŠTAS

DĖL PRITARIMO DALYVAVIMUI PROJEKTE „SAUGUS IR DARNUS JUDUMAS EUROPOS MIESTŲ GYVENTOJAMS“ PARTNERIO TEISĖMIS IR JO ĮGYVENDINIMUI

2026 m. spalio 2 d.
Panevėžys

1. Sprendimo projekto tikslai ir uždaviniai: 
Piliečių, lygybės, teisių ir vertybių programa (angl. Citizens, Equality, Rights and Values Programme - CERV) – 2021–2027 m. Europos Sąjungos finansavimo programa (toliau – Programa), skirta ES sutartyse ir Europos Sąjungos pagrindinių teisių chartijoje įtvirtintoms teisėms ir vertybėms stiprinti, piliečių demokratiniam ir pilietiniam dalyvavimui skatinti bei atviros, demokratinės ir įtraukios visuomenės plėtrai. 2026 m. balandžio 16 d. terminui buvo galima pateikti paraiškas Programos Miestų tinklų priemonei. 
Panevėžio miesto savivaldybės administracija gavusi kvietimą iš organizacijos Tvarių miestų tinklo (angl. Sustainable City Network) (Graikija) prisijungė prie konsorciumo partnerio teisėmis teikiant paraišką „Saugus ir darnus judumas Europos miestų gyventojams“ (angl. „Democratic Streets and Public Spaces: Network of Towns for Safe and Green Mobility“) (toliau – Projektas).
Paraiška buvo įvertinta teigiamai ir įgijo teisę Projekto finansavimui gauti. Bendra projekto vertė – 229 645 Eur, Panevėžio miesto savivaldybės administracijai numatyta 25 515 Eur.
Projekto pagrindinis partneris – organizacija Tvarių miestų tinklas (Graikija). 
Projekto partneriai:
· [bookmark: _Hlk94523134]Panevėžio miesto savivaldybės administracija (Lietuva);
· Asociacija „Pasi prin Lume“ (Rumunija);
· Motorinio transporto institutas (Lenkija);
· Verslumo, kultūros ir švietimo fondas (Bulgarija);
· Volpedo savivaldybė (Italija);
· Graikijos kelių eismo saugumo, eismo įvykių prevencijos ir mažinimo tyrimų ir švietimo institutas (Graikija);
· Perales del Alfambra savivaldybė (Ispanija).
Projekto tikslas – plėtoti Europos miestų bendradarbiavimą, stiprinti savivaldybių, vietos valdžios institucijų ir jų darbuotojų gebėjimus planuoti saugų ir darnų judumą, kurti saugias, patogias ir aplinkai draugiškas miesto erdves, į šį procesą įtraukiant gyventojus ir kitas suinteresuotas grupes. Projekte eismo saugumas, aktyvus judumas, viešųjų erdvių prieinamumas ir skirtingų gyventojų grupių judumo poreikiai bus nagrinėjami pasitelkiant partnerių patirties mainus, vietos ir tarptautines veiklas, gyventojų poreikių ir pasiūlymų vertinimą.
Projekto metu partnerių šalyse bus organizuojami renginiai, praktinės veiklos ir diskusijos. Jų metu bus analizuojamos konkrečios miestų judumo problemos, pristatoma ir lyginama partnerių patirtis bei formuojami galimi jų sprendimo būdai. Surinkta informacija, partnerių patirtis ir vietos veiklų rezultatai bus apibendrinti bendrose rekomendacijose, skirtose miestams toliau planuoti eismo saugumo, aktyvaus judumo ir viešųjų erdvių prieinamumo priemones.    
Panevėžio miesto savivaldybės administracija bus atsakinga už dviejų renginių organizavimą Panevėžyje. Pirmasis renginys, skirtas saugiam ir darniam jaunimo judumui. Renginyje bus nagrinėjami saugesni mokinių maršrutai į mokyklas, tvarūs keliavimo būdai ir galimybės, šeimų bei kitų skirtingų gyventojų grupių judumo poreikiai. Į veiklas numatoma įtraukti mokyklų bendruomenes, gyventojus, Savivaldybės atstovus, miesto planavimo specialistus ir kitus suinteresuotus asmenis. Antrasis – baigiamasis tarptautinis renginys Panevėžyje, kuriame dalyvaus projekto partnerių ir vietos suinteresuotų grupių atstovai. Renginio metu planuojama aptarti ir palyginti skirtingų Europos miestų patirtį darnaus judumo srityje bei projekto metu partnerių miestuose vykdytų vietos veiklų rezultatus, nagrinėti eismo saugumo, aktyvaus judumo ir prieinamumo klausimus, apibendrinti sukauptą patirtį ir parengti praktines rekomendacijas, skirtas darnaus judumo priemonių planavimui skirtinguose miestuose.
Projekto trukmė – 24 mėnesiai (preliminari projekto įgyvendinimo pradžia – 2027 m. sausio mėn., pabaiga – 2028 m. gruodžio mėn.).

2. Siūlomos teisinio reguliavimo nuostatos, laukiami rezultatai: 
2026 m. balandžio 3-7 d. Investicijų projektų atrankos grupės posėdžio rašytinės procedūros tvarka buvo pritarta Panevėžio miesto savivaldybės administracijos dalyvavimui Projekte (protokolas Nr. IP-03).
2026 m. balandžio 16 d. pagrindinis partneris Tvarių miestų tinklas (Graikija) pateikė paraišką Europos Sąjungos Piliečių, lygybės, teisių ir vertybių programos Miestų tinklų priemonei. 
2026 m. rugsėjo 17 d. Europos švietimo ir kultūros vykdomoji įstaiga (angl. EACEA) kvietimo raštu Nr. (2026)8820246 informavo apie teigiamus paraiškos vertinimo rezultatus ir pasiruošimo veiksmus finansavimo sutarties pasirašymui.. Finansavimo sutartį numatoma pasirašyti iki 2026 m. gruodžio 17 d.
Šiuo metu teikiamas Tarybos sprendimo projektas dėl pritarimo dalyvavimui Projekte partnerio teisėmis ir jo įgyvendinimui.
Projektas skatins 8 organizacijų iš 7 Europos šalių bendradarbiavimą eismo saugumo ir darnaus judumo srityse. Įgyvendinant projektą Panevėžio miesto savivaldybės administracija turės galimybę susipažinti su kitų Europos miestų patirtimi eismo saugumo ir darnaus judumo srityse bei išbandyti gyventojų įtraukimo į judumo planavimą metodus. Panevėžyje vykdomų veiklų metu bus identifikuojami aktualūs judumo klausimai ir renkami dalyvių pasiūlymai. Projekto metu sukaupta partnerių patirtis ir vietos veiklų rezultatai bus apibendrinti bendrose rekomendacijose, kurios galės būti naudojamos planuojant tolesnes darnaus judumo priemones.
3. Lėšų poreikis ir šaltiniai:  
Panevėžio miesto savivaldybės administracijai projekto įgyvendinimui pagal Programoje nustatytus įkainius numatyta 25 515 Eur suma. Projektas finansuojamas 100 proc. intensyvumu, tačiau reikia užtikrinti tinkamų išlaidų dalies, kurios nepadengia Projektui skiriamo finansavimo lėšos, ir netinkamų finansuoti, tačiau projektui būtinų įgyvendinti išlaidų finansavimą, jei tokių atsirastų.
4. Sprendimui priimti reikalingi pagrindimai, skaičiavimai ar paaiškinimai: 
Projekto „Saugus ir darnus judumas Europos miestų gyventojams“ paraiškai laimėjus finansavimą ir Tarybai pritarus dėl dalyvavimo Projekte partnerio teisėmis, administracijos direktorius turės pasirašyti Partnerystės sutartį bei kitus su Projekto įgyvendinimu susijusius dokumentus. Vadovaujantis Panevėžio miesto savivaldybės vardu sudaromų sutarčių pasirašymo tvarkos aprašu, patvirtintu Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo savivaldybės merui“, tam, kad Panevėžio miesto savivaldybės administracijos direktorius galėtų pasirašyti dokumentus, susijusius su Projekto finansavimu ir įgyvendinimu, reikalingas Tarybos sprendimas.

5. Kieno iniciatyva parengtas sprendimo projektas: 
Panevėžio miesto savivaldybės administracijos.

